Sallivus on demokraatliku meelelaadi passiivne külg. Aktiivselt demokraatlikkus ilmneb individualismis -  indiviidi võitluses mehhanisatsiooniga. Individualismi puuduseks on, et see ei luba riiklikul, ühiskondlikul ja majanduslikul masinal funktsioneerida ilma energiat raiskamata. Tavalises olundis see pillamine ei tähendaks mitte väga palju, sest selle teeks kuhjaga tasa võimalus lahendada probleeme üldise kokkuleppe teel. Ent teiste, militaristlik-totalitaarsete riiklike organismide olemasolu, mis oma ebahumaanses suunas funktsioneerivad ääretu dünaamikaga, asetab leppementaliteedi paratamatuse ette osa võtta  võidujooksust kuristikku. Militaristlik kord lahendab majandusliku probleemi sõja ettevalmistusega, sotsiaalse probleemi sõjahierarhiaga, vaimse probleemi sõjamentaliteediga. Nii hukatuslik kui see suund ongi, sunnitakse see demokraatiaile suurel määral pääle.